मंडी। नाबालिग से दुराचार के आरोपी को अदालत ने सात साल के कठोर कारावास और 20000 रुपये जुर्माने की सजा सुनाई है। आरोपी के जुर्माना राशि निश्चित समय में अदा न करने पर छह माह की अतिरिक्त कारावास की सजा भुगतनी होगी। जिला एवं सत्र न्यायाधीश वीरेंद्र सिंह के न्यायालय ने जिला कुल्लू के नरोगी छियुर (भुंतर) निवासी कुलदीप ठाकुर पुत्र लुदर चंद के खिलाफ भादंसं की धारा 376 और 363 के तहत अभियोग साबित होने पर क्रमश: सात साल और तीन साल के कठोर कारावास और दस-दस हजार रुपये जुर्माने की सजा सुनाई। ये दोनों सजाएं एक साथ चलेंगी, जबकि इस मामले के एक अन्य आरोपी देणी धार (पयुड) निवासी हरी सिंह के खिलाफ भादंसं की धारा 366-ए के तहत अभियोग साबित न होने पर उसे बरी कर दिया गया। अभियोजन पक्ष के अनुसार पीड़िता के पिता ने सरकाघाट थाना में प्राथमिकी दर्ज करवाई थी कि उनकी नौवीं कक्षा में पढ़ने वाली बेटी दो फरवरी 2011 को स्कूल गई थी, लेकिन इसके बाद वह वापस घर नहीं लौटी। छानबीन के बाद पीड़िता आरोपी सहित भुंतर बस स्टैंड से बरामद हुई थी। पुलिस ने आरोपी को हिरासत में लेकर अदालत में अभियोग चलाया था। अभियोजन पक्ष की ओर से पैरवी करते हुए जिला न्यायवादी जेके लखनपाल ने 12 गवाहों के बयान कलमबद्ध करके आरोपी के खिलाफ अभियोग साबित किया। सजा की अवधि पर हुई सुनवाई के दौरान बचाव पक्ष की ओर से आरोपी का पहला अपराध होने के कारण नरम रुख अपनाने की मांग की गई, जबकि अभियोजन पक्ष का कहना था कि आरोपी के अपराध से नाबालिग पीड़िता को सदमा पहुंचा है, ऐसे में आरोपी के प्रति नरम रुख न अपनाया जाए। इस पर अदालत ने आरोपी को उक्त कारावास और जुर्माने की सजा का फैसला सुनाया, जबकि पीड़िता को अगवा करने में मदद करने का अभियोग साबित न होने पर अदालत ने इस मामले में सह आरोपी को बरी करने के आदेश दिए।